
Ministru kabineta rīkojums Nr. 101
Rīgā 2023. gada 2. martā (prot. Nr. 12 13. §)
Par valsts pētījumu programmu "Latvijas kultūra – resurss valsts attīstībai" 2023.–2026. gadam
· 1. Saskaņā ar Zinātniskās darbības likuma 13. panta otrās daļas 3. punktu, kā arī ievērojot Ministru kabineta 2018. gada 4. septembra noteikumu Nr. 560 "Valsts pētījumu programmu projektu īstenošanas kārtība" 4. punktu, apstiprināt valsts pētījumu programmu "Latvijas kultūra – resurss valsts attīstībai" 2023.–2026. gadam (turpmāk – programma).
· 2. Noteikt Kultūras ministriju par atbildīgo institūciju programmas īstenošanā.
· 3. Programmas kopējais finansējums 2023.–2026. gadam ir 1 433 800 euro. Programmu finansē no Kultūras ministrijas valsts budžeta programmai 20.00.00 "Kultūrizglītība" piešķirtajiem valsts budžeta līdzekļiem.
· 4. Programmas virsmērķis ir Latvijas kultūras attīstība un efektīva izmantošana Latvijas ilgtspējīgai attīstībai.
· 5. Programmas mērķis ir attīstīt zināšanu bāzi par Latvijas kultūras aktuālajiem un vēsturiskajiem procesiem, kultūras un radošajām nozarēm kā šo procesu īstenotājām un kultūras pienesumu valsts ilgtspējīgai attīstībai.
· 6. Lai sasniegtu programmas mērķi, noteikt šādus programmas uzdevumus:
· 6.1. attīstīt jaunu zināšanu bāzi par Latvijas kultūras un radošo nozaru (literatūras, mūzikas, teātra un dejas mākslas, vizuālās mākslas, dizaina, arhitektūras, audiovizuālās un filmu mākslas, starpdisciplināro radošo izpausmju un kultūras mantojuma nozaru, tostarp tradicionālās kultūras un amata prasmju) aktuālajām attīstības tendencēm, tostarp:
· 6.1.1. kultūras piedāvājuma pieejamību Latvijas iedzīvotājiem, tai skaitā laikmetīgo kultūras formu pieejamību, kā arī publiskā un privātā sektora lomu un mijiedarbību kultūras piedāvājuma veidošanā;
· 6.1.2. nodarbinātības un ieņēmumu gūšanas modeļiem un tendencēm kultūras un radošajās nozarēs un visu līmeņu izglītības piedāvājuma atbilstību darba tirgus pieprasījumam un tā attīstības tendencēm;
· 6.1.3. digitālo tehnoloģiju ietekmi uz kultūras patēriņa paradumiem, kultūras satura radīšanas un izplatīšanas procesiem un ieņēmumu gūšanu no radošās darbības;
· 6.2. attīstīt jaunu zināšanu bāzi par Latvijas kultūras un radošajām nozarēm nozīmīgiem vēsturiskajiem procesiem ar paliekošu ietekmi uz mūsdienu kultūru, tostarp padomju okupācijas gadu norisēm kultūras jomā;
· 6.3. attīstīt kultūras un radošo nozaru sociālās un ekonomiskās ietekmes novērtējuma pieejas, īpaši uz iedzīvotāju dzīves kvalitāti un labbūtību, veselību, izglītību un sociālo iekļaušanos, vidi un klimatu, kā arī inovācijām, paplašinot zināšanas un izpratni par kultūras un radošo nozaru esošo un potenciālo pienesumu šīm jomām un veicinot valsts ilgtspējīgu attīstību.
· 7. Programmas īstenošanā noteikt šādus kopīgus (horizontālos) uzdevumus:
· 7.1. veidot un attīstīt starpdisciplināras konkurētspējīgas zinātnieku grupas programmas tematiskajās jomās;
· 7.2. attīstīt kultūras un radošo nozaru fundamentālās un lietišķās pētniecības metodes un prakses, tai skaitā digitālās, attīstīt nozares terminoloģiju un sekmēt kultūras mantojuma institūciju krājumu izmantošanu pētniecībā;
· 7.3. attīstīt zinātnisko grupu sadarbību ar kultūras un radošajām nozarēm, tai skaitā kultūras mantojuma institūcijām, kultūras organizācijām un mantojuma kopienām, tostarp Latvijas reģionos un diasporā;
· 7.4. stiprināt izglītības procesus, tostarp integrējot pētniecību mākslu un kultūras augstākās izglītības studiju procesā, īpaši doktorantūrā, kā arī nodrošinot prakses un darba iespējas studējošajiem un integrējot pētījumu rezultātā gūtās zināšanas studiju saturā;
· 7.5. attīstīt starptautisko sadarbību pētniecībā, tostarp iesaistoties starptautiskajos sadarbības tīklos un konsorcijos un izstrādājot projektu pieteikumus Eiropas Savienības fondu un citām starptautiskajām pētniecības programmām;
· 7.6. sniegt atbalstu kultūrpolitikas īstenošanai, izstrādājot ieteikumus;
· 7.7. informēt sabiedrību par pētniecības gaitu un rezultātiem, veicinot sabiedrības izpratni par kultūras un radošo nozaru aktuālajiem procesiem un vēsturi un pētniecības lomu sabiedrībai nozīmīgu jautājumu risināšanā;
· 7.8. nodrošināt publisku pieejamību pētniecības rezultātiem, tai skaitā nodrošinot bezmaksas piekļuvi zinātniskajām publikācijām un deponējot jauniegūtos pētniecības datus pētniecības datu repozitorijos atbilstoši FAIR (Findable, Accessible, Interoperable, Reusable) principiem (atrodami, pieejami, sadarbspējīgi un atkārtoti lietojami).
· 8. Programmas īstenošanas laikā noteikt šādus galvenos sasniedzamos rezultātus:
· 8.1. attīstīts cilvēkkapitāls humanitārajās, mākslu un sociālajās zinātnēs, iesaistot pētniecībā jaunos zinātniekus un diasporas zinātniekus;
· 8.2. sagatavoti priekšlikumi un datu kopas kultūrpolitikas plānošanai un īstenošanai;
· 8.3. attīstītas jaunas vai pilnveidotas esošās studiju programmas, to moduļi vai kursi;
· 8.4. sagatavoti pieteikumi starptautiskiem pētniecības projektiem;
· 8.5. publicēti oriģināli zinātniskie raksti Web of Science vai SCOPUS datubāzēs iekļautajos žurnālos vai konferenču rakstu krājumos;
· 8.6. pētniecības rezultāti (publikācijas un dati) padarīti pieejami pētniecības datu repozitorijos atbilstoši FAIR (Findable, Accessible, Interoperable, Reusable) principiem.
· 9. Programmas īstenošanas laiku bez papildu finansējuma piešķiršanas var pagarināt līdz vienam gadam, ja tas nepieciešams programmas un tās projektu rezultātu nostiprināšanai un publiskošanai.

